b'\n_START_ARTICLE_\nLendavski grad\n_START_SECTION_\nZgodovina\n_START_PARAGRAPH_\nPrvi lastniki utrdbe, predhodnice dana\xc5\xa1njega gradu, so bili v zadnji \xc4\x8detrtini 12 in v 13. stoletju \xc4\x8dlani rodbine Hah\xc3\xb3t-Buz\xc3\xa0d. Iz do sedaj znanih podatkov je v 13. stoletju v Doljni Lendavi utrdba zagotovo obstajala._NEWLINE_Prvi dolnjelendavski gospod, ki ga poznamo po imenu, je bil Hah\xc3\xb3t III., kar je razvidno iz ohranjene listine iz leta 1272. Sebe je imenoval gospod Lendavski (dominus de Lindau). Leta 1278 je magister \xc5\xa0tefan, Hah\xc3\xb3tov sin, do bil v dar castris Lindua et Nemphty oziroma gradova Lendava in Lenti. \xc5\xa0tefan je moral grad v 13. stoletju postopoma prenoviti. Jedro srednjeve\xc5\xa1kega gradu je bilo ob koncu 13. st. \xc5\xbee zgrajeno iz trdnega materiala. Glede na raziskave sklepajo, da je vseboval bivalni stolp, kapelice in obrambni zid._NEWLINE_Na za\xc4\x8detku 14. stoletja si je lendavski grad prilastil Janez K\xc3\xb6szegi. Po posredovanju kralja Karla Roberta je ta ponovno pre\xc5\xa1el v roke magistra Nikolaja. O tem pri\xc4\x8da listina. Danes je ohranjen le del zidu kapelice, kasneje vklju\xc4\x8den v novo stavbo._NEWLINE_Grad je bil do 16. stoletja ve\xc4\x8dkrat obnovljen, prezidan in raz\xc5\xa1irjen tako, da je obsegal celoten grajski gri\xc4\x8d. Dvori\xc5\xa1\xc4\x8de je bilo obdano s stavbami, proti mestu so zgradili ve\xc4\x8dnadstropni stolp, ki stoji \xc5\xa1e danes. Pri gradnji so ve\xc4\x8dinoma uporabljali opeko, le v manj\xc5\xa1i meri kamen. Ohranjena je tudi inventarizacija iz 17. in 18. stoletja. Iz 60-tih let 18. st. je ohranjen tudi tloris celotnega srednjeve\xc5\xa1kega gradu. Dana\xc5\xa1nje razvaline obzidij in stolpov so verjetno iz 16. ali 17. stoletja, saj je imel takrat grad pomembno strate\xc5\xa1ko lego pri obrambi pred Turki. Najsiloviteje so grad oblegali leta 1603, a grad nikoli ni bil zaseden._NEWLINE_Po izumrtju dru\xc5\xbeine B\xc3\xa1nffy se je lastni\xc5\xa1tvo gradu hitro menjalo do Ferenca N\xc3\xa1dasdyja, ki so mu leta 1671, zaradi sodelovanja v zaroti, grad odvzeli in je pre\xc5\xa1el v dr\xc5\xbeavno zakladnico. Nekaj let pozneje je grad prevzel palatin P\xc3\xa1l Eszteh\xc3\xa1zy. Grad je bil tedaj v zelo slabem stanju. Ni podatkov o tem, da bi ga za\xc4\x8del obnavljati. Iz leta 1766 je znan gradbeni na\xc4\x8drt obnove in prezidave. Iz tega \xc4\x8dasa je dokument s podrobnim popisom grajskih poslopij in opreme. Ohranjena sta tudi na\xc4\x8drta prezidav iz leta 1766 in 1769 v ve\xc4\x8d variantah. Na koncu je bila izbrana varianta, ki je vidna \xc5\xa1e danes._NEWLINE_Obnovljeni sta bili JZ in SZ krilo starega grajskega poslopja, na dvori\xc5\xa1\xc4\x8dni strani je bil zgrajen arkadni hodnik, nad njim pa zaprt hodnik. Novo je bilo obokano baro\xc4\x8dno stopni\xc5\xa1\xc4\x8de. V 18. st. je verjetno stavba \xc5\xbee stala, a o tem ni pisnega vira. Imela je zahtevno baro\xc4\x8dno stre\xc5\xa1no konstrukcijo z mansardo. Tloris gradu je v obliki \xc4\x8drke L, kar naj bi izkazovalo \xc4\x8dast tedanjemu avstrijskemu cesarju Leopoldu I.._NEWLINE_Grad je ostal do leta 1918 v lasti rodbine Eszteh\xc3\xa1zy, ki pa v gradu niso stalno prebivali. Zanj so skrbeli upravniki posesti._NEWLINE_Med letoma 1872 in 1896 je v gradu delovala me\xc5\xa1\xc4\x8danska \xc5\xa1ola. Po prvi svetovni vojni se je grad uporabljal za razne namene: kot voja\xc5\xa1nica jugoslovanske vojske, do konca 60-tih let 20. stoletja pa kot \xc5\xa1ola. Do konca druge svetovne vojne je grad obstajal v nekdanjem obsegu._NEWLINE_Leta 1947 je nova komunisti\xc4\x8dna oblast naro\xc4\x8dila poru\xc5\xa1iti velik del obrabnih zidov in opeko uporabiti pri obnovi dela Dobrovnika. Stolp jugozahodnega portala so poru\xc5\xa1ili leta 2009, vendar je ZVKD RS dela ustavil, zaradi \xc5\xa1kodljivih posegov.\n_START_SECTION_\nGrad danes\n_START_PARAGRAPH_\nZaradi uni\xc4\x8denja obrambnih zidov se je pojavila erozija grajskega gri\xc4\x8da. Ta je prakti\xc4\x8dno odkrila temelje. Izdelani so bili projekti sanacije in ta tudi delno izvedena. Pobo\xc4\x8dje je zaradi nedokon\xc4\x8dane sanacije strmo, kazi pa ga podporni zid pretiranih dimenzij._NEWLINE_Od leta 1972 je v gradu muzej kulturne dedi\xc5\xa1\xc4\x8dine lendavske okolice in Mad\xc5\xbearov v Sloveniji, pa tudi galerija likovne umetnosti (Galerija-Muzej Lendava).'